b'\n_START_ARTICLE_\nKarantena\n_START_PARAGRAPH_\nKarantena je za\xc4\x8dasna prisilna osamitev \xc5\xbeivega bitja ali predmeta z namenom prepre\xc4\x8ditve \xc5\xa1irjenja nekega nevarnega pojava; najpogosteje se beseda nana\xc5\xa1a na osamitev ljudi za prepre\xc4\x8ditev \xc5\xa1irjenja nalezljive bolezni, uporablja pa se tudi v drugih tovrstnih situacijah. Izvira iz italijanske besede quarantina (izpeljanka besede quaranta - 40), kar se nana\xc5\xa1a na prakso v Bene\xc5\xa1ki republiki v \xc4\x8dasu kuge, ko so morale ladje \xc4\x8dakati pred obalo 40 dni preden so lahko vplule v pristani\xc5\xa1\xc4\x8de. Podobne ukrepe so sicer poznali \xc5\xbee pred tiso\xc4\x8dletji in izolacijo gobavcev opisuje \xc5\xbee Stara zaveza. \xc4\x8cas karantene je namenjen temu, da se brez tveganja ugotovi, ali izolirani predstavlja potencialno nevarnost okolici. Za primer, \xc4\x8de pri \xc4\x8dloveku obstaja sum na nalezljivo bolezen, je v karanteni toliko \xc4\x8dasa, kolikor je navadno potrebno da se razvijejo simptomi (pri kugi je bilo to 40 dni)._NEWLINE_Karantenske regulacije za prepre\xc4\x8devanje prenosa \xc4\x8dlove\xc5\xa1kih nalezljivih bolezni so bile prvi\xc4\x8d ob\xc5\xa1irneje usklajene na mednarodni ravni na prelomu 20. stoletja z ve\xc4\x8d mednarodnimi sanitarnimi konvencijami zahodnih dr\xc5\xbeav, ki so se osredoto\xc4\x8dale predvsem na nadzor bolezni, povezanih z Azijo in Srednjim vzhodom (kolera, kuga in rumena mrzlica). V mednarodnem pravu jih je poenotila ustanovna listina Svetovne zdravstvene organizacije po drugi svetovni vojni._NEWLINE_Karantena kot postopek se ne uporablja samo na prepre\xc4\x8devanje prenosa \xc4\x8dlove\xc5\xa1kih bolezni med populacijami, temve\xc4\x8d med drugim tudi za prepre\xc4\x8devanje vnosa rastlinskih patogenov na ozemlje dr\xc5\xbeave preko trgovskih poti.'